Euroopan parlamentin päätöslauselma,

joka sisältää huomautukset päätökseen vastuuvapaudesta Euroopan unionin yleisen talousarvion toteuttamisesta varainhoitovuonna 2001 - Pääluokka II - Neuvosto

EUROOPAN PARLAMENTTI, joka

ottaa huomioon Euroopan unionin varainhoitovuoden 2001 konsolidoidun tulostilin ja taseen (SEC(2002) 405 - C5-0243/2002),

ottaa huomioon tilintarkastustuomioistuimen vuosikertomuksen varainhoitovuodelta 2001 ja toimielinten vastaukset (C5-0538/2002)(1),

ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (C5-0538/2002),

ottaa huomioon neuvoston 7. maaliskuuta 2003 antaman suosituksen (C5-0087/2003),

ottaa huomioon EY:n perustamissopimuksen 272 artiklan 10 kohdan ja 275 artiklan,

ottaa huomioon 21. joulukuuta 1977 annetun varainhoitoasetuksen(2) 22 artiklan 2 ja 3 kohdan ja 25. kesäkuuta 2002 annetun varainhoitoasetuksen(3) 50 artiklan,

ottaa huomioon työjärjestyksen 93 a artiklan ja liitteen V,

ottaa huomioon talousarvion valvontavaliokunnan mietinnön (A5-0101/2003/rev1),

1. panee merkille pysyvien edustajien komitean puheenjohtajan 15. tammikuuta 2003 antamat vastaukset talousarvion valvontavaliokunnan 4. joulukuuta 2002 lähettämään kyselyyn; panee merkille kyseisessä kirjeessä olleen viittauksen herrasmiessopimukseen(4);

2. on tyytyväinen, että neuvosto haluaa vastata nopeasti asiasta vastaavan valiokunnan vastuuvapausmenettelyn yhteydessä lähettämän kyselyn hallintoa koskeneisiin osiin;

3. panee tyytyväisenä merkille, että neuvosto aikoo parantaa budjettihallinnon analyysiaan(5) varainhoitovuonna 2002 ja että sen vuotta 2003 koskeva analyysi tulee perustumaan valtuutetun tulojen ja menojen hyväksyjän tekemään vuosittaiseen toimintakertomukseen varainhoitoasetuksen 60 artiklan 7 kohdan mukaisesti;

4. on tyytyväinen siihen, että Justus Lipsius -rakennus(6) on nyt asianmukaisesti inventoitu neuvoston vuotta 2001 koskevaan taseeseen omaisuudeksi, kohtaan "tontit ja kiinteistöt", tarpeellisine arvon alenemiseen liittyvine lisäyksineen;

5. tuomitsee sen, että neuvosto on ilmeisen haluton(7) toimittamaan vastuuvapauden myöntäjälle valtuutetun tulojen ja menojen hyväksyjänsä vuosikertomuksia (tai yhteenvetoja niistä); kehottaa neuvostoa harkitsemaan kantaansa uudelleen;

6. panee huolestuneena merkille, että vaikka neuvosto on suorittanut loppuun fyysisen inventaarion, joka mainittiin vastauksessa tilintarkastustuomioistuimen varainhoitovuotta 2000 koskeviin huomioihin(8), edelleen on olemassa selittämättömiä eroja fyysisen inventaarion ja kirjanpidon välillä, minkä seurauksena aineellinen käyttöomaisuus on saatettu yliarvioida(9);

7. pitää valitettavana sitä, että vaikka neuvosto hyväksyy(10) tilintarkastustuomioistuimen suositukset ja vaikka sen aikomuksena on hyväksyä tarpeellisia toimia jo aikaisempina varainhoitovuosina ilmenneiden puutteiden korjaamiseksi, samat puutteet toistuvat uudelleen ja ne rikkovat jatkuvasti varainhoidon perusperiaatteita, kuten vuotuisuuden periaatetta, esimerkiksi budjettikohdan 2501 (Kokoukset) osalta;

8. ottaa huomioon, että seitsemän A1- ja A2-palkkaluokkiin kuuluvista neuvoston virkamiehistä on ollut virassaan vähintään viisi vuotta ja yhdeksän vähintään seitsemän vuotta; ottaa lisäksi huomioon, että 47:stä A1- ja A2-virkamiehestä ainoastaan seitsemän on naisia(11); kehottaa neuvostoa hyväksymään johtavien virkamiesten liikkuvuutta varten samat määräykset kuin komissio sekä lisäämään naisten osuutta johtotehtävissä toimintasuunnitelman perusteella;

Yhteinen ulko- ja turvallisuuspolitiikka (YUTP)

9. kehottaa neuvostoa laatimaan selkeät säännöt erityisedustajien ja hallintohenkilökunnan palkkausta ja siihen liittyviä kuluja sekä raporttien, tilintarkastusten ja arviointien laadintaa varten;

10. pahoittelee, että vastauksissaan kyselyyn neuvosto antoi ainoastaan pintapuolisen vastauksen(12) talousarvion valvontavaliokunnan selvityspyyntöön koskien yhteisen ulko- ja turvallisuuspolitiikan talousarvionäkökohtia; panee merkille, että tällä hetkellä huomattava osa neuvoston talousarviosta käytetään ulkosuhteiden, turvallisuuden ja puolustuspolitiikan alan sekä oikeus- ja sisäasioiden alan toimiin, ja näiden sektoreiden menoja ei valvota tätä nykyä yhtä tarkkaan kuin muiden toimielinten hallinto- ja toimintamenoja; panee merkille neuvoston, komission ja parlamentin talousarviomenettelyn 2003 yhteydessä 25. marraskuuta 2002 antaman yhteisen lausuman, jossa lisätään parlamentin etukäteen saaman tiedon määrää osana yhteistä ulko- ja turvallisuuspolitiikkaa koskevaa päätöksentekoprosessia sekä suunnittelua ja yhteisten toimien rahoittamista koskevaan poliittiseen vuoropuheluun perustuvaa menettelyä; aikoo arvioida tämän lausuman toteuttamista ja tehokkuutta seuraavan vastuuvapausmenettelyn yhteydessä;

11. panee merkille neuvoston varainhoitoa koskevaan analyysiin sisältyneen lausunnon(13), jonka mukaisesti varainhoitovuodelle 2001 olivat ominaisia toimet, jotka liittyivät Santa Maria da Feiran ja Nizzan Eurooppa-neuvostojen päätelmien mukaisten uusien toimivaltuuksien velvoittamien rakenteiden luomiseen yhteisen ulko- ja turvallisuuspolitiikan alalla;

12. muistuttaa yhteisen ulko- ja turvallisuuspolitiikan hallinnointia koskevaan erityiskertomukseen nro 13/2001(14) sisältyneestä tilintarkastustuomioistuimen tarkastuspäätelmiensä perusteella esittämästä suosituksesta, jonka mukaisesti Euroopan parlamentin, neuvoston ja komission olisi hyväksyttävä toimielinten välisellä tasolla selvät toiminnalliset periaatteet ja järjestelyt liittyen komission ja neuvoston asemaan yhteisen ulko- ja turvallisuuspolitiikan täytäntöönpanossa ja YUTP-toimintojen rahoitusta olisi hallinnoitava avoimemmin.

(1) EYVL C 295, 28.11.2002, s. 1.

(2) EYVL L 356, 31.12.1977, s. 1.

(3) EYVL L 248, 16.9.2002, s. 1.

(4) Neuvoston 22. huhtikuuta 1970 pitämän kokouksen pöytäkirja.

(5) Vuosikertomus 2001, 7.3 kohta.

(6) Vuosikertomus 2000 (EYVL C 359, 15.12.2001, s. 1), 7.12 kohta.

(7) Kyselyn vastaukset, PE 315.844 (Q3).

(8) Vuosikertomus 2000, 7.12 kohta.

(9) Vuosikertomus 2001, 7.8 kohta.

(10) Vuosikertomus 2001, 7.4 kohta ja neuvoston vastaus.

(11) Vastaukset parlamentin kysymykseen E-1030/02, 30. syyskuuta 2002.

(12) PE 315.844 (Q7).

(13) SEC(2002) 405, s. 123.

(14) EYVL C 338, 30.11.2001.